**Projektas**

**LIETUVOS RESPUBLIKOS**

**VYRIAUSIOSIOS RINKIMŲ KOMISIJOS ĮSTATYMO NR. IX-985**

**3 STRAIPSNIO PAKEITIMO**

**ĮSTATYMAS**

2018 m.                   d. Nr.

Vilnius

**1 straipsnis. 3 straipsnio pakeitimas**

1. Pakeisti 3 straipsnio 2 dalies 13 punktą ir jį išdėstyti taip:

„13) apibendrina ir neribotą laiką skelbia informaciją apie Lietuvos Respublikoje rengtus rinkimus ir referendumus bei jų rezultatus;“.

2. Papildyti 3 straipsnio 2 dalį nauju 19 punktu:

„19) rinkimų, referendumo, Lietuvos Respublikos piliečių įstatymų leidybos iniciatyvos, Europos Sąjungos piliečių iniciatyvos, politinių kampanijų, politinių partijų finansavimo tikslais Vyriausiosios rinkimų komisijos interneto svetainėje skelbia pagal kandidatų ar jų atstovų pateiktus pareiškinius ir kitus dokumentus parengtą informaciją apie kandidatus, kandidatų gautus balsus, rinkimų, referendumo komisijų narių, stebėtojų, atstovų, iniciatyvinių grupių narių, politinės kampanijos aukotojų sąrašus Vyriausiosios rinkimų komisijos nustatyta tvarka. Informacija apie kandidatus, kandidatų gautus balsus ir rinkimų, referendumo komisijų narių, stebėtojų, atstovų, iniciatyvinių grupių narių, politinės kampanijos aukotojų sąrašai po šios informacijos ir sąrašų paskelbimo Vyriausiosios rinkimų komisijos interneto svetainėje gali būti keičiami, kai taisomos kalbos klaidos ar informacija interneto svetainėje skiriasi nuo informacijos, pateiktos pareiškiniuose ir kituose dokumentuose. Interneto svetainėje negali būti skelbiami kandidatų ir kitų asmenų asmens kodai, pilietybę ar asmens tapatybę patvirtinančių dokumentų numeriai, gyvenamosios vietos adresas;“.

3. Buvusį 3 straipsnio 2 dalies 19 punktą laikyti 20 punktu.

**2 straipsnis. Įstatymo įsigaliojimas ir įgyvendinimas**

1. Šis įstatymas, išskyrus šio straipsnio 2 dalį, įsigalioja 2018 m. gegužės 25 d.

2. Vyriausioji rinkimų komisija iki 2018 m. gegužės 24 d. priima šio įstatymo įgyvendinamuosius teisės aktus.

*Skelbiu šį Lietuvos Respublikos Seimo priimtą įstatymą.*

 Respublikos Prezidentas